ა ლ ი

ს ც ე ნ ა I

**დნეპრის ნაპირი. წისქვილი. მეწისქვილე და მისი ასული.**

**მ ე წი ს ქ ვ ი ლ ე**

**ახ, ახალგაზრდა გოგონებო, თქვენ სუყველანი**

**ხართ უჭკუონი. თუ მამაკაცს, არა უბრალოს,**

**არამედ დიდსა და წარჩინებულს გადაეყრებით,**

**საჭირო არის განამტკიცოთ ურთიერთობა.**

**მაგრამ რით? ჭკუით, ყოფაქცევით, პატიოსნებით:**

**უნდა შეგეძლოთ ხან ალერსით, ხანაც სიმკაცრით**

**მისი მიზიდვა; თან გადაკვრით და ორლესულად**

**ქორწინებაზე საუბარი. მაგრამ მთავარი**

**ეგ არის დაცვა ქალიშვილის პატიოსნების**

**უძვირფასესი საუნჯისა; იგი, ვით სიტყვა,**

**ვერ დაიბრუნებ, თუ გაფრინდა. და თუ იმედი**

**დაქორწინების აღარ არის, მაშინ გექნებათ**

**საშუალება, რომ როგორმე თქვენთვის ან თქვენი**

**მშობლებისათვის სასარგებლოს რამეს გამორჩეთ.**

**საჭირო არის ჩააგონოთ ახლავე თქვენ თავს:**

**”განა მას მუდამ ვეყვარები, განა ყოველთვის**

**ის მანებივრებს?” მაგრამ არა! საღი მსჯელობა**

**კეთილ საქმეზე არ გჩვევიათ, ან დრო გაქვთ მისთვის?**

**თავბრუ გესხმებათ იმ წუთშივე და გიხარიათ**

**მუქთად ყოველი შეუსრულოთ გულისწადილი;**

**თქვენ გსურთ მთელი დღე უდარდელად, თავდავიწყებით**

**იყოთ სატრფოსთან, მის კისერზე შემოხვეული.**

**სატრფო კი, ხედავ, არსად არი, გაჰქრა, წავიდა,**

**და თქვენ კი რჩებით ხახამშრალნი. ო, ბრიყვნო, ბრიყვნო!**

**განა შენთვის არ მითქვამს ასჯერ: შვილო, შენ იცი,**

**არ ჩაიდინო სისულელე, იყავი ფრთხილად,**

**ბედნიერება არ დაჰკარგო, შენ რომ გეწვია,**

**და ეგ თავადი არ გაუშვა; ტყუილუბრალოდ**

**არ დაიღუპო შენი თავიც. რა გამოვიდა?**

**დაჯექი ახლა და იტირე იმაზე, რასაც**

**შენ ვერასოდეს დაიბრუნებ.**

**მ ე წი ს ქ ვ ი ლ ი ს ა ს უ ლ ი**

**რატომ გგონია,**

**რომ მე თავადმა დამივიწყა და მიმატოვა?**

**მ ე წი ს ქ ვ ი ლ ე**

**როგორ თუ რატომ? მოიგონე, აბა რამდენჯერ**

**კვირაში წინათ ამ წისქვილში ის მოდიოდა?**

**ა? მიპასუხე. ხომ ყოველდღე და ზოგჯერ დღეში**

**ორჯერ მოუსლიც დამინახავს. შემდეგ კი უფრო**

**და უფრო ძვირად. მეცხრე დღეა, რაც რომ თავადი**

**ჩვენ აქ მოსული არ გვინახავს. აბა რას იტყვი?**

**მ ე წი ს ქ ვ ი ლ ი ს ა ს უ ლ ი**

**არა სცალია. საზრუნველი განა ცოტა აქვს?**

**ის მეწისქვილე ხომ არ არის; მის ნაცვლად წყალი**

**არ შეასრულებს სამუშაოს. ის ხშირად ამბობს,**

**რომ მისი შრომა სხვის ჯაფაზე ბევრად ძნელია.**

**მ ე წი ს ქ ვ ი ლ ე**

**გჯეროდეს მისი! როდი იყო თაადს ეშრომოს.**

**ანდა რა არის მათი ჯაფა? მწევრებით კურდღლის,**

**მელების დევნა, ქეიფობა, მეზობლის ჩაგვრა**

**და ქარაფშუტა გოგონების გადაბირება.**

**იგი, საბრალო, თურმე თავად ეწევა შრომას!**

**ჩემს მაგივრად კი სამუშაოს წყალი ასრულებს!**

**მე კი აქ დღე-ღამ ვერ ვისვენებ: ათას ადგილას**

**სჭირდება წისქვილს შეკეთება: აქ ღარი დალპა,**

**იქ კიდევ წყალი იპარება და იკარგება.**

**ის იქნებოდა უმჯობესი, თავადისათვის**

**გეთხოვა ფული ამ წისქვილის შესაკეთებლად.**

**მ ე წ ი ს ქ ვ ი ლ ი ს ა ს უ ლ ი**

**აჰ!**

**მ ე წ ი ს ქ ვ ი ლ ე**

**ეგ რაღაა?**

**მ ე წ ი ს ქ ვ ი ლ ი ს ა ს უ ლ ი**

**ჩუ! მომესმა ჩემთვის ნაცნობი**

**ფეხის ხმა ცხენის. . . ო, ის არის!**

**მ ე წ ი ს ქ ვ ი ლ ე**

**გახსოვდეს, შვილო,**

**ის, რაც გირჩიე; დარიგება არ დაივიწყო. . .**

**მ ე წ ი ს ქ ვ ი ლ ი ს ა ს უ ლ ი**

**აი, მოვიდა!**

**(შემოდის თავადი. მეჯინიბეს მიჰყავს მისი ცხენი)**

**გამარჯობა, ჩემო ძვირფასო,**

**შენც გაგიმარჯოს, მეწისქვილევ!**

**კეთილი იყოს**

**მ ე წ ი ს ქ ვ ი ლ ე**

**აქ მობრძანება, მოწყალეო ჩვენო თავადო.**

**დიდხანს ნათელი თქვენი სახე ჩვენ არ გვიხილავს.**

**წავალ, რომ რამე მოგიმზადო, გაგიმასპინძლდე.**

**(მიდის)**

**მ ე წ ი ს ქ ვ ი ლ ი ს ა ს უ ლ ი**

**როგორღა იყო მომიგონე და გაგახსენდი!**

**არა გრცხვენია, ამოდენხანს რომ გამაწვალე**

**ამ საშინელი მოლოდინით? რა არ ვიფიქრე,**

**ნეტავი რა არ წამომიდგა თვალწინ ოცნებით,**

**როგორი შიში არ აღიძრა ჩემს შემკრთალს გულში!**

**ვიფიქრე, ცხენმა სადმე ხმრამში, ანდა ჭაობში**

**თუ გადატყორცნა; უღრან ტყეში ეგების დათვმა**

**თუ დაგამარცხა და დაგძლია; რომ თავს ცუდად გრძნობ,**

**რომ ავადა ხარ, ან დამტოვე, აღარ გიყვარვარ. . .**

**მაგრამ მადლობა მეუფეს! გხედავ ჯანმრთელად,**

**ისევ ჩემთან ხარ, როგორც წინათ, ისევ გიყვარვარ.**

**ხომ მართალია?**

**თ ა ვ ა დ ი**

**როგორც წინათ, ჩემო ლამაზო,**

**და უფრო მეტად, უფრო მეტად.**

**მ ე წ ი ს ქ ვ ი ლ ი ს ა ს უ ლ ი**

**მაგრამ რატომღაც**

**ხარ მოწყენილი. სთქვი, რა მოხდა?**

**თ ა ვ ა დ ი**

**ვარ მოწყენილი?**

**შენ მოგეჩვენა: მე ყოველთვის ვარ მხიარული,**

**როცა შენთან ვარ და გიცქერი.**

**მ ე წ ი ს ქ ვ ი ლ ი ს ა ს უ ლ ი**

**არ ამბობ მართალს,**

**როდესაც შენ ხარ მხიარული, მაშინ შორიდან**

**ჩემკენ იჩქარი და მეძახი, - ო, ჩემო მტრედო,**

**სად ხარ, რას შვრები? და შემდეგ კი მეამბორები,**

**თან მეკითხები, თუ მახარებს შენი დანახვა,**

**ან შენსა მოსვლას ასე ადრე თუ მოველოდი.**

**ახლა კი სდუმხარ, ჩემს საუბარს ჩუმად ყურს უგდებ,**

**ყელს არ მეხვევი, არ მიკოცნი ალერსით თვალებს.**

**ალბათ, რაიმემ შეგაშფოთა, ან შეგაწუხა?**

**ეგებ ჩემზედ ხარ გულნატკენი, ან გულმოსული?**

**თ ა ვ ა დ ი**

**მე არ მსურს თავი მოგაჩვენო და ვიორპირო,**

**შენ ხარ მართალი: მწუხარებას დიდსა და მძიმეს**

**გულში ვატარებ. შენ ვერ შესძლებ ვერც ალერსითა,**

**ვერც სიყვარულით მის გაფანტვას. არ შეგიძლია**

**შემიმსუბუქო იგი, ანდა გაიზიარო.**

**მ ე წ ი ს ქ ვ ი ლ ი ს ა ს უ ლ ი**

**მაგრამ მე მიმძიმს, შენთა ერთად არ განვიცადო**

**დარდი და სევდა. ხვაშიადი გამანდე შენი.**

**თუ ნებას დამრთავ, მე ვიტირებ, თუ ამიკრძალავ,**

**არც ერთი წვეთი ჩემი ცრემლის არ შეგაწუხებს.**

**თ ა ვ ა დ ი**

**რისთვის ვაყოვნებ? მალე გეტყვი, უფრო კარგია.**

**ჩემო ძვირფასო მეგობარო, შენ თავად იცი,**

**ბოლომდე მტკიცე ნეტარება რომ არ არსებობს**

**ამ ქვეყანაზე: ო, ვერც დიდი გვარიშვილობა,**

**ვერც სილამაზე, ვერც სიმდიდრე, ვერც ძლიერება**

**თავს ვერ დააღწევს საბოლოოდ უბედურებას.**

**და ჩვენც, ხომ მართალს ვლაპარაკობ, ჩემო ლამაზო?-**

**ვიყავით ორნივ ბედნიერი; მე კი, ჩემ თავად,**

**ვიყავი შენით ბედნიერი, შენი ტრფიალით.**

**და რაც არ უნდა მომივიდეს აწ ცხოვრებაში,**

**ვერ დაგივიწყებ და ყოველთვის მემახსოვრები**

**შენ, ჩემო კარგო! მაგრმ ახლაც რასაც ვშორდები,**

**მის მაგივრობას ვერაფერი ვერ გასწევს ჩემთვის.**

**მ ე წ ი ს ქ ვ ი ლ ი ს ა ს უ ლ ი**

**შენი სიტყვები კიდევ კარგად ვერ გამიგია,**

**მაგრამ მე უკვე მეშინია, ნუთუ ჩვენ მტრობას,**

**გვიპირებს ბედი, მწუხარებას რამეს გვიმზადებს,**

**ვინ იცის, ეგებ განშორებას?**

**შენ უკვე მიხვდი.**

**თ ა ვ ა დ ი**

**ჩვენ სამუდამოდ განშორება ბედმა გვარგუნა.**

**მ ე წ ი ს ქ ვ ი ლ ი ს ა ს უ ლ ი**

**ნეტავ ვინ გაგვყრის? ნუთუ ყველგან თან რომ გამოგყვე**

**და შენთან ვიყო, მე ამისი არა მაქვს ნება?**

**ვაჟის ტანსაცმელს გადავიცვამ. სამსახურს ერთგულს**

**გაგიწევ გზაში, ლაშქრობაში, სადაც იქნები,**

**თუ გსურს ომშიაც, - მე ომისა არ მეშინია,**

**მხოლოდ შემეძლოს შენ გიცქირო. არა, არ მჯერა.**

**ან ეგებ გინდა, შენ ფიქრები ჩემზე გაიგო,**

**ან გამომცადო, ან თავს იქცევს და მეხუმრები?**

**თ ა ვ ა დ ი**

**არა, ხუმრობის ხასიათზე მე დღეს არა ვარ,**

**შენი გამოცდა როდი რის ჩემთვის საჭირო;**

**შორს ქვეყანაში არ ვაპირებ მე გამგზავრებას**

**და არც საომრად გალაშქრებას, მე სახლში ვრჩები,**

**მაგრამ ერთმანეთს სამუდამოდ უნდა განვშორდეთ.**

**მ ე წ ი ს ქ ვ ი ლ ი ს ა ს უ ლ ი**

**დაიცა, ახლა ყველაფერი მე უკვე მესმის. . .**

**შენ ცოლს თხოულობ.**

**(თავადი დუმს)**

**ცოლს თხოულობ!**

**თ ა ვ ა დ ი**

**აბა რა ვუყო?**

**თავად განსაჯე. თავადებიც, ვით ქალიშვილნი,**

**თავისუფალნი არ არიან. გულით არჩეულ**

**ქალებს ისინი ვერ ირთავენ, არამედ სხვების**

**სარგებლობისა მეოხებით და ანგარებით.**

**შენს მწუხარებას დრო და ღმერთი მოჰფენენ ნუგეშს,**

**ნუ დამივიწყებ,**

**ჰა, წაიღე აი ეს ჯიღა**

**ჩემდა სახსოვრად; დაიცადე, მე თვით მოგარგებ.**

**მე ყელსაბამიც მოგიტნე კიდევ საჩუქრად,**

**აჰა, წაიღე. მართლა, კიდევ მამას შევპირდი**

**ეს საჩუქარი. გადაეცი მას იგი ჩემგან.**

**(გადასცემს ოქროთი სავსე ქისას)**

**მშვიდობით ახლა.**

**მ ე წ ი ს ქ ვ ი ლ ი ს ა ს უ ლ ი**

**დაიცადე. მინდოდა მეთქვა**

**რაღაც. . . არ მახსოვს. . .**

**თ ა ვ ა დ ი**

**მოიგონე.**

**მ ე წ ი ს ქ ვ ი ლ ი ს ა ს უ ლ ი**

**მზადა ვარ შენთვის**

**რომ ყველაფერი. . . სულ სხვას ვამბობ. . . ო, დაიცადე,**

**ვერ წარმოვიდგენ, სამუდამოდ შენ მე მტოვებდე. . .**

**ო, არა, არა! ახლაც ისევ სხვას ვლაპარაკობ. . .**

**ჰო, მართლა. ძლივსღა მომაგონდა: დღეს მე ვიგრძენი. . .**

**პირველად ჩემში. . . შენი ბავშვი გულთან გაინძრა.**

**თ ა ვ ა დ ი**

**ჰოი, საბრალო! რა უბნდა ჰქნა? თუნდაც იმისთვის**

**თავს მოუარე, გაუფრთხილდი. უყურადღებოდ**

**არც შენ, არც შენს ბავშვს არ დავტოებ. ვინ იცის, შემდეგ,**

**დრო რომ გაივლის, - ეგებ თავად თქვენს სანახავად**

**აქ ჩამოვიდე. ნუ იდარდებ, ნუ დაღონდები.**

**უკანასკნელად მოდი ჩემთნ, შემოგეხვევი.**

**(მიმავალი)**

**უჰ, ვგონებ მოვრჩი! თითქოს ჩემს სულს ტვირთი მოშორდა,**

**ველოდი გრიგალს, მაგრამ საქმე მშვიდობიანად**

**დამთავრდა, მგონი.**

**(მიდის. ქალი უძრავად დგას)**

**მ ე წ ი ს ქ ვ ი ლ ე**

 **(შემოდის)**

**გთხოვთ, მობრძანდეთ, ბატონო ჩემო,**

**ჩემთან წისქვილში. . . მაგრამ სადღა წავიდა ნეტავ?**

**ჩვენი თავადი, სთქვი, სად არის? ვაჰ! ვაჰ! როგორი**

**ჯიღა გადგია! სულ ძვირფასი თვალებით შემკული!**

**ბრწყინავს და იწვის! ყელსაბამიც! მართალი გითხრა,**

**არის მეფური საჩუქარი. ჩვენო მოწყალევ,**

**ამშენებელო! ეს რაღაა? ქისაა! ფულით?**

**მაგრამ რას სდუმხარ, არ ინძრევი, არაფერს ამბობ?**

**სიტყვაც არ გინდა, რომ წარმოსთქვა? შენ ეგებ ჭკუა**

**სიხარულისგან დაგეკარგა, გამოთაყვანდი,**

**ან ეგებ დამბლამ გაგაქვავა?!**

**მ ე წ ი ს ქ ვ ი ლ ი ს ა ს უ ლ ი**

**არა, არ მჯერა,**

**არ შემიძლია წამოდგენაც. . . როგორ მიყვარდა.**

**ოჰ, ნუთუ იგი ნადირია? ნუთუ ასეთი**

**გულბოროტია?**

**მ ე წ ი ს ქ ვ ი ლ ე**

**მითხარი, ვისზე ლაპარაკობ?**

**მ ე წ ი ს ქ ვ ი ლ ი ს ა ს უ ლ ი**

**როგორ შემეძლო განრისხება მისი ნეტავი?**

**მშობელო ჩემო, მიპასუხე. ან ერთ კვირაში**

**ნუთუ სიტურფე ჩემი გაქრა? ან ეგებ ვინმემ**

**მოშხამა იგი, შეულოცა?**

**მ ე წ ი ს ქ ვ ი ლ ე**

**რა მოგივიდა?**

**მ ე წ ი ს ქ ვ ი ლ ი ს ა ს უ ლ ი**

**მშობელო ჩემო, ის წავიდა! ჰე, მიჰქრის ცხენით,**

**და მე, სულელმა, ის გავუშვი, არ დავაკავე,**

**გაბოროტებით მას კალთები არ დავახიე,**

**და არ ჩავჭიდე ცხენის აღვირს ორივე ხელი!**

**დაე, მას ჩემთვის, განრისხებულს, ხმლით მოეკვეთა**

**ხელები ჩემი. დაე, აქვე შეუბრალებლად**

**იმის ბედაურს გაეთელა ჩემი სხეული!**

**მ ე წ ი ს ქ ვ ი ლ ე**

**შენ, ვგონებ, ბოდავ!**

**მ ე წ ი ს ქ ვ ი ლ ი ს ა ს უ ლ ი**

**თავადები, თურმე ნუ იტყვი,**

**ვით ქალიშვილნი, არ არიან თავისუფალნი**

**ცოლის თხოვაში. . . მაგრამ იმათ არვინ უკრძალავს**

**ფიცს, დაპირებას, ცრემლების ღვრას და მოტყუებას,**

**ან ასეთ სიტყებს: ”მე წაგიყვან ჩემს სასახლეში**

**და მოგათავსებ საიდუმლო კოშკის ოთახში,**

**მოგრთავ ხავერდით და შეგმოსავ ალისფერ ფარჩით”.**

**მათ არვინ უშლის, ქალიშვილებს რომ შეასწავლონ**

**შუაღამისას წამოდგომა დასტვენის ხმაზე,**

**წისქვილის უკან მათთან ჯდომა გათენებამდე.**

**მათ მოსწონთ, გული თავადური რომ ანებივრონ**

**ჩვენი ჭირით და უბედობით; შემდეგ, - მშვიდობით!**

**წადი, მიბრძანდი, გენაცვალე, სადაც მოგწონდეს,**

**და შეიყვარე ვინც გნებავდეს.**

**მ ე წ ი ს ქ ვ ი ლ ე**

**ახლა გავიგე.**

**მ ე წ ი ს ქ ვ ი ლ ი ს ა ს უ ლ ი**

**ვინ ჰყავს საცოლედ არჩეული? ნეტავ ვიცოდე,**

**ვისზე გამცვალა? მე გავიგებ მის ვინაობას,**

**მე მივალ მასთნა, - არამზადა იმ დედაკაცთან, -**

**და ვეტყვი, თავადს ჩამოშორდს, რადგან ერთ ხრამში**

**ორი ძუ მგელი ვერ იცხოვრებს.**

**მ ე წ ი ს ქ ვ ი ლ ე**

**შენ ხარ სულელი!**

**ვის შეუძლია, თავადს ხელი რომ შეუშალოს,**

**თუ ის საცოლეს ამოირჩევს! ნუთუ არ გესმის?**

**ხომ მითქვამს შენთვის არა ერთხელ. . .**

**მ ე წ ი ს ქ ვ ი ლ ი ს ა ს უ ლ ი**

**ან როგორ შესძლო**

**ისე, ვით კაცმა გულკეთილმა, გამოთხოვება**

**და საჩუქრების დატოვება? ა? როგორ მოგწონს?**

**ფულის მოცემაც! სურდა თავი გამოესყიდა!**

**ცდილობდა ჩემთვის მოვერცხლილი როგორმე ენა,**

**რომ საძრახისი მის შესახებ არსად თქმულიყო,**

**და ცუდ ხმას ცოლის ყურებამდე არ მიეღწია.**

**ჰო, მართლა, ახლა გამახსენდა, მან დამავალა,**

**ეს ფული შენთვის გადმომეცა, რადგან ქალიშვილს**

**არ უკრძალავდი მასთან ყოფნას, რომ არა მკაცრად**

**მას ეპყრობოდი და უვლიდი. . . კეთილმოგხმარდეს**

**დაღუპვა ჩემი (გადასცემს ქისას)**

**მ ე წ ი ს ქ ვ ი ლ ე**

 **(თვალცრემლიანი)**

**ღმერთო ჩემო, რას მოვესწარი!**

**ეგ რა მომესმა, რა გავიგე! ცოდვაა შენთვის,**

**შენს მშობელ მამას ამნაირად უსაყვედურო.**

**ერთიღა შვილი გამაჩნიხარ ამ ქვეყანაზე,**

**ერთი ნუგეში და სიამე სიბერის ხანაში.**

**როგორ შემეძლო შემეზღუდა შენი სურვილი?**

**ღმერთმა დამსაჯა იმისათვის, რომ ასე სუსტად**

**ჩემს ვალს მამობრივს ვასრულებდი.**

**მ ე წ ი ს ქ ვ ი ლ ი ს ა ს უ ლ ი**

**გული მეხუთვის!**

**ჩემს კისერს თითქოს ცივი გველი შემოჭდობია.**

**ო, მე მან გველი, გველი, ნაცვლად მარგალიტისა,**

**ყელს მომახვია.**

**(ჩამოიგლეჯს მარგალიტის ყელსაბამს)**

**მ ე წ ი ს ქ ვ ი ლ ე**

**გონს, გონს მოდი. . .**

**მ ე წ ი ს ქ ვ ი ლ ი ს ა ს უ ლ ი**

**აი, ასევე**

**გაგგლეჯდი შენცა, არამზადავ, გველის წიწილავ.**

**წყეულო, ვინც მე დამაშორე გულის სატრფოსა.**

**შენ ბოდავ, ბოდავ უეჭველად.**

**(მოიხსნის ჯიღას)**

**აი, - გვირგვინი,**

**ჩემი გვირგვინი სამარცხვინო! თურმე ამითი**

**დაგვაქორწინა ჩვენ ეშმაკმა მაშინ, როდესაც**

**დავგმე, რაც იყო სანუკვარი. განქორწინებას**

**ჩვენ ახლა ვახდენთ. დაიკარგე, ჩემო გვირგვინო!**

**(გადისვრის ჯიღას დნეპრში)**

**ახლა კი მორჩა ყოველივე! (გადავარდება წყალში)**

**მ ე წ ი ს ქ ვ ი ლ ე**

 **(ძირს ეცემა)**

**ოჰ, ვაი, ჩემს თავს!**

ს ც ე ნ ა II

**თავადის კოშკი**

**ქორწილი. ნეფე-დედოფალი სუფრაზე სხედან.**

**სტუმრები. ქალიშვილთა გუნდი.**

**მ ა ჭ ან კ ა ლ ი**

**ჩვენ ეს ქორწილი მხიარულად გადავიხადეთ.**

**ჩვენო თავადო, გაგიმარჯოს შენი მეუღლით.**

**ჯანი, თანხმობა, სიყვარული უფალმა მოგცეთ,**

**ჩვენ კი შეგვეძლოს თქვენთან ხშირად დროს გატარება.**

**ლამაზმანებო, მალხაზებო, თქვენ რად მიყუჩდით?**

**თეთრო გედებო, ბროლის ყელი რად დაადუმეთ?**

**ნუთუ სუყველა იგალობეთ საგალობელი?**

**ან ეგებ ყელი გამოგიშროთ ხანგრძლივ სიმღერამ?**

**გ უ ნ დ ი**

**მაჭანკალო, მაჭანკალო,**

**უთვბოლო მაჭანკალო!**

**დავეძებდით ცოლად ქალსა, -**

**მივადექით ბოსტნის კვალსა.**

**დაგვეღვარა კასრი ლუდი, -**

**ბოსტანს ლუდის სუნი უდის.**

**მივესალმეთ ჭიშკრის ბოძსა,**

**შევევედრეთ პანტის რტოსა,**

**პანტის რტოო, თუ პანტაო,**

**გვითხარ, წავიდე სადაო!**

**საცოლე გვსურს, სადმე ვნახოთ.**

**მაჭანკალო, მიხვდი ახლა, -**

**შენი ქისა ასწი მაღლა.**

**ქისაშია, ვატყობთ, ფული,**

**რომ ახაროს ჩვენი გული.**

**მ ა ჭ ან კ ა ლ ი**

**ეგ რა სიმღერა აირჩიეთ თქვენ, კუდრაჭებო!**

**აჰა, წაიღეთ, - ოღონდ ნურას მისაყვედურებთ.**

**(ასაჩუქრებს ქალიშვილებს)**

**ე რ თ ი ხ მ ა**

**ფერად კენჭებზე, ყვითელ ქვიშაზე**

**ჩქარი მდინარე მიილტვის, მიჰქრის.**

**ჩქარ მდინარეში ორი პატარა,**

**ორი პატარა თევზი სეირნობს.**

**ერთი მეორეს ეტყვის: გსმენია,**

**დაო, ამბავი ჩვენი მდინარის?**

**როგორ იხრჩობდა თავს ტურფა გუშინ**

**და დახრჩობის დროს სატრფოს სწყევლიდა?**

**მ ა ჭ ა ნ კ ა ლ ი**

**მზეთუნახავნო! ეგ როგორი სიმღერა არის?**

**იგი როდია საქორწილო, მე კარგად მესმის,**

**გამოტყდით, ვინ თქვა ეგ სიმღერა?**

**ქ ა ლ ი შ ვ ი ლ ე ბ ი**

**მე ის არ მითქვამს. . .**

**არც მე. . . არც ჩვენა. . .**

**მაშ, ვინ იყო, სიმღერა რომ თქვა?**

**(ქალიშვილთა შორის ჩურჩულია)**

**თ ა ვ ა დ ი**

**მე ვიცან, ვინ თქვა (წამოდგება სუფრიდან და ხმადაბლა ეტყვის**

**მეჯინიბეს), ის აქ ჩუმდება შემოპარულა!**

**დაუყოვნებლივ გაიყვანე, თანაც გამიგე,**

**ვინ შემოუშვა, ვინ გაბედა?**

**(მეჯინიბე ქალიშვილებთან მივა)**

**(თავადი დაჯდება თავისთვის)**

**მას შეუძლია**

**აურზაური აქ ასტეხოს. ისეთი დიდი,**

**რომ სირცხვილისგან ვეღარ შევძლო თავის დამალვა.**

**ის მე თავს მომჭრის.**

**მ ე ჯ ი ნ ი ბ ე**

**ვერ მოვძებნეთ, იგი არსად ჩანს.**

**თ ა ვ ა დ ი**

**ეძიე. ვიცი, ის აქ არის და იმალება,**

**ეს მან იმღერა.**

**ს ტ უ მ ა რ ი**

**ოჰ, სასმელი ეს არის, ესა!**

**თანაბრად გართმევს, თუ დალიე, თავსაც და ფეხსაც.**

**ოდნავ მწარეა: რომ შევატკბოთ, კარგი იქნება.**

**(ნეფე-დედოფალი კოცნიან ერთმანეთს. ისმის სუსტი კივილი)**

**თ ა ვ ა დ ი**

**ის არის! მისი გამყივარი კივილი. (მეჯინიბეს) რაო?**

**მ ე ჯ ი ნ ი ბ ე**

**დავძებნე ყველგან, ვერ ვიპოვე.**

**თ ა ვ ა დ ი**

**ბრიყვო, სულელო.**

**ძ მ ა დ ნ ა ფ ი ც ი**

 **(ზეზე წამოდგება)**

**ვფიქრობ, დრო არის ჩავაბაროთ მეუღლე თავადს**

**და შევაფრქვიოთ ახალგაზრდებს პეშვებით სვია.**

**(ყველანი დგებიან)**

**მ ა ჭ ა ნ კ ა ლ ი**

**ცხადია, დროა. მომაწოდეთ ახლა მამალი.**

**(ახალგაზრდებს აჭმევენ შემწვარი მამალის ხორცს, შემდეგ**

**მათ სვიას შეაყრიან და დასაძინებელ ოთახში მიჰყავთ)**

**მ ა ჭ ა ნ კ ა ლ ი**

**ჩემო ძვირფასო ქალბატონო, ნუ გეშინია,**

**იყავ მორჩილი, არ იტირო.**

**(ახალგაზრდები საძინებელ ოთახში შედიან, სტუმრები,**

**მაჭანკლისა და ძმადნაფიცის გარდა, დაიშლებიან)**

**ძ მ ა დ ნ ა ფ ი ც ი**

**სად არის თასი?**

**მთელ ღამეს ცხენით სიარული ფანჯრებქვეშ მელის**

**და ღვინით ცოტა რომ შევმაგრდე, ცუდი როდია.**

**მ ა ჭ ა ნ კ ა ლ ი**

 **(გაუვსებს ღვინით თასს)**

**აჰა, მიირთვი და შეირგე!**

**ძ მ ა დ ნ ა ფ ი ც ი**

**ო, დიდად გმადლობ!**

**ხომ ყველაფერი დაბოლოვდა კარგად, კეთილად?**

**ქორწილიც იყო ჩინებული.**

**მ ა ჭ ა ნ კ ა ლ ი**

**ჰო, მადლობა ღმერთს.**

**კარად ჩატარდა ყველაფერი, ერთია ცუდი.**

**ძ მ ა დ ნ ა ფ ი ც ი**

**რა, მაგალითად?**

**მ ა ჭ ა ნ კ ა ლ ი**

**სხვა სიმღერა, რაღაც უმსგავსო,**

**რომ უგალობეს. ეგ არ არის კარგი ნიშანი.**

**ძ მ ა დ ნ ა ფ ი ც ი**

**რა გინდა უყო ქალიშვილებს! არ შეუძლიათ**

**არ იეშმაკონ, არ იცელქონ. . . სად გაგონილა,**

**რომ ვინმემ განზრახ ჩაუშხამოს თავადს ქორწილი?**

**უკვე დრო არის, რომ წავიდე, ცხენს შემოვაჯდე,**

**მშვიდობით, ჩემო ნათლიდედავ!**

**მ ა ჭ ა ნ კ ა ლ ი**

**ოჰ, გული მიგრძნობს!**

**გადავიხადეთ უდროო დროს ჩვენ ეს ქორწილი.**

ს ც ე ნ ა III

**დარბაზი**

**თავადის მეუღლე და მისი გამდელი**

**თ ა ვ ა დ ი ს მ ე უ ღ ლ ე**

**ჩუ! ვგონებ ისმის საყვირის ხმა; არა, არ მოდის.**

**ჩემო გადიავ, როცა საქმროდ ის ითვლებოდა,**

**სულ ჩემთან იყო განუყრელად, განუშორებლად;**

**მუდამ თვალებში შემცქეროდა ალერსიანად.**

**და რაც მითხოვა, ყველაფერი გამოიცვალა,**

**მზის ამოსვლამდე, დილით ადრე გამომაღვიძებს,**

**ბრძანებას გასცემს შეკაზმული მოართვან ცხენი;**

**არავინ იცის, თუ სად არის დაღამებამდე.**

**როს დაბრუნდება, ალერიანს ეგებ ორ სიტყვას**

**თუ გაიმეტებს; ეგებ ოდნავ ჩემს პირისახეს**

**ალერსიანად, სხვათა შორის, ხელს თუ შეახებს.**

**გ ა მ დ ე ლ ი**

**მამაკაცები, ქალბატონო, მამლებსა ჰგვანან:**

**ერთს დასძახებენ ყიყლიყოსა, ფრთებს დაბერტყავენ,**

**მერე მშვიდობით. ქალები კი, როგორც კრუხები,**

**შინ უნდა ისხდნენ წიწილების გამოსაჩეკად.**

**ვიდრე გითხოვდეს მამაკაცი, მას ვერ იშორებ,**

**არ სვამს და არ ჭამს, შემოგცქერის და გულს იღონებს,**

**გითხოვს და მყისვე შეიცვლება, რას არ იგონებს!**

**ხან საჭიროა მეზობლები მოინახულოს,**

**ხან სანადიროდ შევარდნებით წასვლას ინდომებს,**

**ხან ლხინში მიდის, ხან საომრად მას ეჩქარება,**

**აქეთ და იქით, შინ ყოფნა კი არ უხარია.**

**თ ა ვ ა დ ი ს მ ე უ ღ ლ ე**

**შენ როგორ ფიქრობ? ხომ არა ჰყავს მას საიდუმლოდ**

**სატრფო გულისა?**

**გ ა მ დ ე ლ ი**

**ნურც იფიქრებ, ღმერთს ნუ შესცოდებ:**

**მითხარი, ვისზე შეუძლია შენ მან გაგცვალოს?**

**ყველაფრით სჭარბობს შენ სუყველას - მშვენიერებით,**

**ზნით, ჩვეულებით და გონებით. აბა, მითხარი,**

**სად შეუძლია მან მონახოს, თუ არა შენში**

**ასეთი განძი უძვირფასესი?**

**თ ა ვ ა დ ი ს მ ე უ ღ ლ ე**

**უფალმა ჩემი ვედრებანი რომ შეიწყნაროს**

**და მომცეს შვილი! ჩემს მეუღლეს მე მაშინ ისევ**

**მივიზიდავდი ძველებურად. . . ოჰო, ეზოში**

**მონადირენი შეკრებილან. მეუღლე ჩემი**

**დაბრუნებულა. მაგრამ რატომ არა ჩანს იგი?**

**(შემოდის ბაზიერი)**

**რაო? თავადი სადღა არის?**

**ბ ა ზ ი ე რ ი**

**თავადმა ყველას**

**წასვლა გვიბრძანა.**

**თ ა ვ ა დ ი ს მ ე უ ღ ლ ე**

**თვით სადღა არის?**

**ბ ა ზ ი ე რ ი**

**იქ დარჩა იგი.**

**დნეპრის ნაპირას, უღრან ტყეში, განმარტოებით.**

**თ ა ვ ა დ ი ს მ ე უ ღ ლ ე**

**როგორ გაბედეთ, რომ დატოვეთ ტყეში.**

**სულ მარტოდმარტო?! რა ერთგულნი თქვენ ხართ მსახურნი!**

**ახლავ დაბრუნდით, ამ წუთშივე მისკენ გაქროლდით!**

**და მოახსენეთ, რომ ეს იყო ჩემი ბრძანება.**

**(ბაზიერი მიდის)**

**ო, ღმერთო ჩემო! ღამით ტყეში დაეხეტება**

**ნადირიც, მხეციც და სასტიკი ადამიანიც,**

**ან კიდევ ქაჯი. განსაცდელი განა შორს არი!**

**წადი ახლავე და სანთელი ხატთან აანთე!**

**გ ა მ დ ე ლ ი**

**მივალ, მივრბივარ, ჩემო მთვარეო. . .**

ს ც ე ნ ა IV

**დნეპრი. ღამე**

**ა ლ ე ბ ი**

**ცქრიალა გუნდად წყლის ნაპირებზე ამოვცურდებით**

**და უდარდელად მთვარის შუქზე ვნავარდობთ, ვთბებით.**

**გვიყვარს ღამით კისკისითა**

**მაღლა ასვლა ფსკერიდან,**

**როცა მთვარე სხივებითა**

**დნეპრს ეფრქვევა ზეციდან.**

**ჩვენ ერთმანეთს ხელებს ვუწვდით,**

**სივრცე ლურჯად კრიალეს.**

**მწვანე თმებსა ვიშორებთ, ვუცდით,**

**ვიდრე ცა არ იალებს.**

**ე რ თ ი მ ა თ გ ა ნ ი**

**ჩუმად, ჩუმად! აქაც-იქაც**

**ირხევა ლელიანი.**

**მ ე ო რ ე**

**ჩვენს და მთვარეს შორის ვიღაც**

**დადის ადამიანი.**

**(იმალებიან)**

**თ ა ვ ა დ ი**

**ჩემთვის ნაცნობი და მწუხარე მიდამოები!**

**მე ვცნობ ყველაფერს, რასაც ირგვლივ ამჟამად ვხედავ.**

**აი წისქვილი! იგი უკვე დანგრეულია.**

**ხმა მხიარული მისი თვალების აღარ მოისმის**

**ქვაც აღარ ბრუნავს. ჩანს, მოხუციც გარდაიცვალა.**

**მას არ დასცალდა ქალიშვილი დიდხანს ეგლოვა.**

**აქ გზა-ბილიკი გადიოდა, ის აღარ მოსჩანს,**

**მრავალი წელი აქ კაცის ფეხს არ გაუვლია.**

**აქ იყო ბაღჩა მოაჯირით; ო, ნუთუ იგი**

**ამ მოშრიალე და ხუჭუჭა ტევრად გადიქცა?**

**აი ის მუხაც სანუკვარი; აქ, ამ მუხის ქვეშ**

**იგი კისერზე მომეხვია, მორცხვად მომენდო.**

**ო, ნუთუ, ნუთუ?**

**(უახლოვდება ხეებს. ფოთლები ჩამოცვივლდება)**

**ეგ რას ნიშნავს? ფოთლები ხისა**

**სწრაფად გაყვითლდნენ, შეიკუმშნენ, შემდეგ შრიალით**

**შტოებსაც მოსწყდნენ და ფერფლივით გადამეფრქვივნენ.**

**და მუხა იგი, ისე როგორც ხე დაწყევლილი,**

**დგას ჩემს წინ შავდ, გაძარცული.**

 **(შემოდის ჩამოხეული, ნახევრადშიშველი მოხუცი)**

**მ ო ხ უ ც ი**

**სალამი, სიძევ!**

**თ ა ვ ა დ ი**

**მითხარ, ვინა ხარ?**

**მ ო ხ უ ც ი**

**ყორანი ვარ მე აქაური.**

**თ ა ვ ა დ ი**

**ამას რას ვხედავ? მეწისქვილე!**

**მ ო ხ უ ც ი**

**ვინ მეწისქვილე!**

**ჭინკებს და ქაჯებს მე მივყიდე ჩემი წისქვილი.**

**ფული კი მივეც ჩემს ქალიშვილს - ალის გრძნეულსა,**

**რომ შეენახა იგი დნეპრის ფსკერზე - სილაში .**

**ფული იქ არის. მას ცალთვალა თევზი დარაჯობს.**

**თ ა ვ ა დ ი**

**გაგიჟებულა ეგ საბრალო! ფიქრები მასში**

**გაფანტულია, ვით გრიგალის შემდეგ ღრუბლები.**

**მ ო ხ უ ც ი**

**ნეტავ ვიცოდე, რად არ მოხველ შენ ჩვენთან გუშინ?**

**მოლხენა გვქონდა, დიდხანს, დიდხანს გელოდებოდით.**

**თ ა ვ ა დ ი**

**ვინ მომელოდა მითხარ ერთი.**

**მ ო ხ უ ც ი**

**ვინ? ჩემი ქალი.**

**განა არ იცი, მე ყველაფერს გულგრილად ვუცქერ,**

**არაფერს გიშლით და დილამდე გვერდით რომ გეჯდეს,**

**სიტყვას არ ვიტყვი.**

**თ ა ვ ა დ ი**

**ჰოი, საბრალო მეწისქვილე!**

**მ ო ხ უ ც ი**

**ვინ მეწისქვილე! ხომ გითხარი, მე ვარ ყორანი**

**და არა ვიღაც მეწისქვილე! აი შემთხვევა**

**გასაოცარი: როცა წყალში (შენ ეს ხომ გახსოვს?)**

**ის გადავარდა, მას კვალდაკვალ გამოვედევნე,**

**იმ კლდიდან ვცადე გადმოხტომა, მაგრამ უეცრად**

**ორი ფრთა მძლავრი მე ვიგრზენი მოულოდნელად**

**ჩემს იღილიებთან გამოსხმული. როგორც ფრინველი,**

**ჰაერში ფრთებმა გამაჩერეს. და იმ დროიდან**

**ხან აქ, ხან სხვაგან მე დავფრინავ; ზოგჯერაც ვკორტნი**

**ძროხის ლეშს სადმ და ხანდახან სასაფლაოზე**

**ვზივარ და ვჩხავი.**

**თ ა ვ ა დ ი**

**გულსაკლავი სურათი არის!**

**მითხარი მაინც, აქ ვინ გივლის?**

**მ ო ხ უ ც ი**

**რომ მომივლიდნენ,**

**ეგ ცუდი როდი იქნებოდა! მოვხუცდი, თანაც**

**ცელქი შევიქენ. გმადლობთ. მივლის, პატივს არ მაკლებს**

**პატარა ალი.**

**თ ა ვ ა დ ი**

**ვინ?**

**მ ო ხ უ ც ი**

**შვილიშვილი.**

**თ ა ვ ა დ ი**

**ო, არ ძალმიძს**

**იმის გაგება. შენ, მოხუცო, ამ უღან ტყეში**

**ან მხეცი შეგჭამს, ან შიმშილით დაიღუპები!**

**არ გინდა ჩემთან წამოხვიდე, კოშკში იცხოვრო,**

**და ჩემთან დარჩე?**

**მ ო ხ უ ც ი**

**შენთან კოშკში? ო, არა, გმადლობ!**

**იქ შემიტყუებ და ვინ იცის, შემდეგში, ალბათ,**

**დამახრჩობ შენივ ყელსაბამით. აქ ჩემთვის ვცხოვრობ,**

**კმაყოფილი ვარ და მაძღარი. რ მინდა შენთან!**

**(მიდის)**

**თ ა ვ ა დ ი**

**და მე ყველაფერის ვარ მიზეზი! საშინელია,**

**როცა გონებას გადასცდები, სჯობს მას სიკვდილი:**

**პატივისცემით ჩვენ ვუცქერით მიცვალებულსა,**

**ვლოცულობთ მისთვის. ათანაბრებს მასთან თვითეულს**

**ჩვენგან სიკვდილი. მაგრამ როცა ჰკარგავ გონებას,**

**ადამიანი აღარა ხარ. თვით მეტყველება**

**ზედმეტი ხდება, რადგან სიტყვას ვეღარ ფლობს კაცი.**

**ნადირი ტყისა მასში თავის მოძმეს პოულობს,**

**ადამიანი მას დასცინის და ღმერთიც არ სჯის.**

**ო, ეგ მოხუცი საცოდავი და უბედური!**

**მისმა დანახვამ სულიერი ჩემი წამება -**

**სინდისის ქენჯნა საშინელი კვლავ განმიახლა!**

**ბ ა ზ ი ე რ ი**

**აი აქ არის, ძლივს შევძელით მისი მონახვა!**

**თ ა ვ ა დ ი**

**აქ რად მოსულხართ?**

**ბ ა ზ ი ე რ ი**

**გამოგვგზავნა თქვენმა მეუღლემ,**

**შიშმა შეიპყრო, თქვენზე სწუხდა.**

**თ ა ვ ა დ ი**

**ეგ მზრუნველობა**

**აუტანელი არის ჩემთვის. ნუთუ ბავშვი ვარ**

**და სადმე წასვლა მე უძიძოდ არ შემიძლია!**

**(მიდიან, ალები გამოჩდბიან წყალზე)**

**ა ლ ე ბ ი**

**დებო, მივყვეთ! ჯანღ-ნამქერით**

**გადავფაროთ ველები.**

**ზრიალით და სიცილ-სტვენით**

**ვაფრთხოთ მათი ცხენები.**

**გვიან არის. ცივად ხვდება**

**ტალღა დნეპრის ნაპირებს.**

**სადაც არის, გათენდება,**

**მთვარეც ჩასვლას აპირებს.**

**ე რ თ- ე რ თ ი ა ლ ი**

**დავიცადოთ, მთვარე წვება.**

**მ ე ო რ ე**

**არა! დგება სოფელი,**

**გაგვიწყრება უფროსი და -**

**ალების დედოფალი.**

**(იმალებიან)**

ს ც ე ნ ა V

**დნეპრის ფსკერი**

**ალების კოშკი**

**ალები თავიანთ დედოფლის გვერდით ძაფს ართავენ.**

**უ ფ რ ო ს ი ა ლ ი**

**ძაფის რთვას თავი დაანებეთ. მზე ჩასულია.**

**მთვარის სხივები ნათელ სვეტად თავზე გვადგია.**

**კმარა. აცურდით, ინავრდეთ ცის ქვეშ, სხივებში.**

**მხოლოდ იცოდეთ, დღეს ნურავის შეახებთ ხელსა,**

**ნურც მოგზაურსა შეაშინებთ თქვენი ღიტინით,**

**ნურც მეთევზეებს დაუმძიმებთ ბალახით ბადეს,**

**ნურც ბავშვებს წყალში შეიტყუებთ თქვენი ზღაპრებით,**

**ოქროს თევზებზე მომხიბლავი ამბის მოყოლით.**

**(შემოდის პატარა ალი)**

**შენ სად იყავი?**

**ა ს უ ლ ი**

**მე მიწაზე ვიყავ ასული,**

**ბაბუა ვნახე. არ მასვენებს, სულ მევედრება**

**მდინარის ფსკერზე მოვუნახო, ავბოჭო ფული,**

**რომელიც თურმე გადაყარა საკუთარ ხელით**

**ოდესღაც დნეპრში. გულმოდგინედ ყველგან ვეძიე,**

**და ვერ ვიპოვე. მე არ ვიცი, რა არის ფული.**

**ამოვუტანე მაინც ბაბუს პეშვი ავსილი**

**ფერად-ფერადი მოელვარე ნიჟარებითა,**

**მას მეტისმეტად გაუხარდა.**

**ა ლ ი**

**შეშლილი ძუნწი!**

**დაიცა, შვილო, ყური მიგდე. ამჟამად შენზე**

**ვამყარებ იმედს. დნეპრის ნაპირს დღეს, ამ საღამოს,**

**ეწვევა კაცი. დაელოდე, დაუდარაჯდი,**

**და როცა მოვა, შეეგებე: ახლობელია,**

**მამაა შენი.**

**ა ს უ ლ ი**

**ეგ ის არის, შენ რომ ოდესღაც**

**მარტოდ დაგტოვა და შემდეგ სხვა შეირთო ცოლად?**

**ა ლ ი**

**სწორედ ის არის. ნაზად შეხვდი, მოუალერსე**

**და ყოველივე მას უამბე, რაც კი ოდესმე**

**ჩემგან გსმენია: მოუყევი, თუ როგორ იშვი;**

**ჩემზე უთხარი ყველაფერი, არ დაუფარო!**

**თუ შეგეკითხოს, დამავიწყდა იგი თუ მახსოვს,**

**უთხარ, რომ მუდამ ის მახსოვდა, რომ ახლაც მიყვარს,**

**რომ მას მოველი. ყველაფერი გასაგებია?**

**ა ს უ ლ ი**

**მესმის, გვიგე.**

**ა ლ ი**

**აბა, წადი.**

**(მარტო)**

**შემდეგ იმისა,**

**რაც უმეცრულად მდინარეში თავი დავიხრჩვე,**

**როგორც გოგონამ უნუგეშომ, შეუძლებულმა,**

**რაც ამ მდინარე დნეპრში ვპოვე თავშესაფარი,**

**და მის წიაღში გამოვფხიზლდი, როგორც ძლიერი**

**და ცივი ალი, - წელიწად შვიდი გავიდა.**

**შვიდი წელია, მე ვოცნებობ, შური ვიძიო**

**და ახლა ვგონებ, მოახლოვდა ნანატრი წამი.**

ს ც ე ნ აVI

**მდინარის ნაპირი.**

**თ ა ვ ა დ ი**

**ამ სევდიანი ნაპირისკენ მე უნებლიეთ**

**მოვყავარ რაღაც შეუცნობელ, იდუმალ ძალას.**

**აქ ყოველივე მომაგონებს შორეულ წარსულს -**

**ჩემი ბრწყინვალე, ეშხით სავსე ახალგაზრდობის**

**ეგზომ საყვარელ, მაგრამ თანაც მწუხარე ამბავს,**

**მე აქ ოდესღაც სიყვარული მეგებებოდა -**

**თავისუფალი სიყვარული ვნებით მჩქეფარე.**

**ო, მე უგნური! ბედნიერი ვიყავი მაშინ!**

**როგორ შემეძლო უკუმეგდო ეს ნეტარება?**

**ფიქრები მწარე, ოცნებანი სევდით აღსავსე,**

**კვლავ გააცოცხლა გუშინდელმა ჩემმა შეხვედრამ.**

**საბრალო მამა! საშინელი სანახავია!**

**ეგებ ამ ტყეში ხელმეორედ მას შევეყარო**

**და დავითანხმო მიატოვოს ეს ტყე-უღანი, -**

**ჩემთან მოვიდეს და იცხოვროს. . .**

**(პატარა ალი ნაპირზე გამოდის)**

**ამას რას ვხედავ?!**

**საიდან მოხვალ, მშვენიერო და ტურფა ბავშვო?**

 **. . . . . . . . . . . . . . . . . .**